送吳雍平凉令
作者：劉摯
朝代：宋

paragraphs: 洞庭葉微脱，衡陽鴈未歸。
秋雲招客思，偏向隴頭飛。
風霜過商郢，飄泊遊子衣。
行邁豈不遠，在彼渭水沂。
早寒關草白，九月邊馬肥。
西州風俗厚，長官民政稀。
洪河繚勢勝，大山四蟠圍。
登臨賦今古，壯志相發揮。
宦遊子誠樂，孤陋予何依。
念此性疏朴，動輒觸世機。
相逢幸燭理，義愜不謂非。
扶持失其直，曲逢嗟願爲。
朋友日已削，道義誰與幾。
離騷默自慰，但寄黄金徽。